Manises aprova els pressupostos de 2024 i duplica la partida d'inversions
01 de desembre de 2023

· Els nous pressupostos se centren en respondre a reivindicacions històriques de la ciutadania

Manises, 1 de desembre de 2023.- L'Ajuntament de Manises va aprovar ahir en el ple ordinari de novembre els pressupostos municipals per a 2024 que arriben  als quasi 32 milions d'euros i que destaquen pel clar augment (un milió d'euros) de la inversió en projectes de millora d'instal·lacions i serveis.

El pressupuest de 2024 s'ha aprovat amb els 11 vots a favor de PSPV-PSOE (5), APM-Compromís (5), i Podem (1) i els 10 en contra de PP (6) i Vox (4).

Segons el regidor d'Hisenda de l'Ajuntament de Manises, Àngel Mora, “aquest pressupost demostra la voluntat d'aquest equip de govern de respondre a reivindicacions històriques de la ciutadania”. “L'actualització dels impostos respon a una necessitat d'escometre mesures respecte a les mancances que s'han anat detectant des dels diferents departaments del consistori”, ha afegit.

En aquest sentit, el gros del capítol d'inversions dels pressupostos de 2024 s'ha destinat a les obres de la piscina coberta i a la finalització de la Ronda Nord, la qual resoldrà el problema d'accés a la ciutat i al polígon de “El Barranquet”.

La previsió pressupostària també ha posat el focus en la millora dels serveis públics bàsics, partida que s'ha dotat amb quasi dos milions d'euros més que en 2023, la qual cosa repercutirà en la millora de la seguretat i mobilitat ciutadana i els serveis de neteja i manteniment, entre altres.

D'altra banda, s'ha realitzat una aposta clara per l'eficiència energètica i les energies renovables, amb un augment de quasi 200.000 € de crèdit inicial. “Tenim l'obligació d'adaptar els recursos a la realitat actual que implica transicionar cap a una gestió verda i respectuosa amb el medi ambient”, ha remarcat Mora.

Per tant, la millora dels ingressos de l'Ajuntament ha suposat un increment proporcional de les inversions sense, a més, modificar el deute públic, la qual es manté estable respecte als anteriors exercicis.

“Aquest equip de govern té com a prioritat escoltar i donar resposta a les reivindicacions de la ciutadania. Amb aquest pressupost aconseguirem millorar la imatge de Manises, posant sempre en el centre de la nostra gestió allò que preocupa els nostres veïnes i veïns”, ha conclòs Mora.